KIRJALLINEN KYSYMYS E-4082/00 esittäjä(t): Ioannis Souladakis (PSE) neuvostolle. Somalian tilanteen vakaantuminen.



Virallinen lehti nro 235 E , 21/08/2001 s. 0061 - 0062



KIRJALLINEN KYSYMYS E-4082/00 esittäjä(t): Ioannis Souladakis (PSE) neuvostolle (10. tammikuuta 2001) Aihe: Somalian tilanteen vakaantuminen Viimeaikainen kehitys Somaliassa on vapauttamassa maan siitä anarkiasta, joka siellä on vallinnut jo kymmenen vuoden ajan. Abdiqassim Salad Hassanin asettaminen maan presidentin virkaan on ensimmäinen vaihe Somaliassa alkavassa pitkässä ja helposti järkkyvässä siirtymäkaudessa, jonka kautta pyritään palaamaan laillisuuteen ja rauhantilaan. Nämä ensimmäiset yritykset palauttaa Somalia laillisuuden tilaan ovat tähän mennessä tukeutuneet arabimaiden myötävaikutukseen. Euroopan maat ovat pysytelleet alueesta loitolla vuoden 1993 traagisten tapahtumien jälkeen, joiden aikana monet amerikkalaiset sotilaat menettivät henkensä. Aikooko neuvosto käynnistää jonkin aloitteen, jolla Somaliaa autetaan sen yrityksessä vapautua anarkiasta? Vastaus (7. toukokuuta 2001) Euroopan unioni ilmaisi 8.9.2000 antamassaan julkilausumassa olevansa valmis aloittamaan vuoropuhelun Somalian uusien viranomaisten kanssa. EU on valmis antamaan tukensa siirtymäkauden hallituksen toimille, joilla pyritään olojen ennalleen palauttamiseen, jälleenrakentamiseen ja valtion rakenteiden uudelleenluomiseen. Jotta Euroopan unioni voisi tukea täysipainoisesti kyseisiä toimia, siirtymäkauden hallituksen tulisi pyrkiä poliittisin keinoin kestävän vakauden ja turvallisuuden palauttamiseen kaikkialla maassa ja tehokkaiden ja edustuksellisten instituutioiden aikaan saamiseen. EU tukee edelleen kunnostamistoimia kaikilla niillä Somalian alueilla, joilla olot ovat vakiintuneet. Euroopan unioni kehottaa Somalimaan ja Puntlandin viranomaisia luomaan rakentavat suhteet Artan prosessin tuloksena syntyneisiin instituutioihin. Samalla se rohkaisee siirtymäkauden hallitusta käynnistämään kyseisten viranomaisten kanssa säännöllisen ja rakentavan vuoropuhelun, jonka tavoitteena on kansallisen yhtenäisyyden palauttaminen rauhan vallitessa ja jo saavutettujen vakauden edellytysten säilyttäminen. Euroopan unioni odottaa, että siirtymäkauden hallitus kiinnittää erityistä huomiota uuden perustuslain laatimiseen federalismin perusperiaatteen pohjalta. Lisäksi unioni kehottaa voimakkaasti kaikkia Artan rauhanprosessin ulkopuolelle jääneitä poliittisia ryhmittymiä ja aseellisia liikkeitä liittymään prosessiin ja osallistumaan siirtymäkauden hallituksen demobilisointitoimiin. Euroopan unioni suhtautuu myönteisesti Somalian siirtymäkauden hallituksen ja alueen muiden maiden välisiin yhteyksiin. Siirtymäkauden hallituksen olisi luotava Somalian naapurimaihin ystävälliset suhteet, jotka perustuvat alueellisen koskemattomuuden ja kansallisen itsemääräämisoikeuden kunnioittamiseen sekä alueelliseen yhteistyöhön. Euroopan unioni aikoo helmikuussa 2001 lähettää troikan valtuuskunnan Somaliaan seuraamaan tilanteen kehittymistä ja tiedottamaan näkemyksistään Mogadishun, Garowen ja Hargeisan viranomaisille. Muita Somaliaa koskevia EU:n erityisaloitteita esitellään turvapaikka- ja maahanmuuttoasioiden korkean tason työryhmän laatimassa Somaliaa koskevassa toimintasuunnitelmassa, jonka Nizzan Eurooppa-neuvosto hyväksyi joulukuussa 2000.